Ace gee hom oor aan Valke voor hofverskyning | Maroela Media
Ace gee hom oor aan Valke voor hofverskyning
Betogers vanoggend in Bloemfontein. (Foto: ANA)
Ace Magashule, sekretaris-generaal van die ANC, het homself aan die Valke oorgegee op aanklagte van korrupsie.
Sipho Ngwema, woordvoerder van die Nasionale Vervolgingsgesag (NVG), sê Magashule het hom Vrydag voor 10:00, die tyd waarop daar ooreengekom is, reeds by die Valke se kantoor in Bloemfontein aangemeld.
Magashule verskyn tans in die plaaslike landdroshof.
Talle betogers drom sedert vroegoggend saam buite die hof. Betogers is egter met 'n streng polisieteenwoordigheid begroet en alle hoofpaaie wat na die hof lei, is toegespan.
"Ons is hier om een ​​van ons eie te ondersteun," het Vusi Tshabalala, ANC-hoofsweep in die Vrystaatse wetgewer, vanoggend gesê.
Tshabalala wou nie kommentaar lewer op die aanklagte teen Magashule nie en het gesê dat hulle steeds nie presies weet waarvan Magashule beskuldig word nie. Hulle wag vir die hofverskyning.
Magashule word ondersoek vir sy beweerde rol in die toekenning van 'n R255 miljoen-kontrak om 'n oudit van asbesdakke in die Vrystaat te doen. Die tender is tydens Magashule se termyn as Vrystaatse premier toegeken, maar dit is glo op bedrieglike en korrupte wyse gedoen. Dit was bedoel om asbesdakke in die Vrystaat te identifiseer en te verwyder, maar die nodige omsigtigheidsproses is nie gevolg nie.
Die omstrede sakeman Edwin Sodi en ses ander vermeende betrokkenes is reeds in verband met die kontrak in hegtenis geneem. Sodi se Blackhead Consulting en oorlede Igo Mpambani se Diamond Hill Trading 74 het die kontrak in 2014 losgeslaan.
Die beskuldigdes is tans uit op borgtog.
Ace Magashule asbeskontrak Bloemfontein In die nuus
Polisiehoë afgedank midde blouligskandaal
Brackenfell wil leerders vir 'veelrassige samelewing' toerus
Die mense weet nog steeds nie wat Ace alles gedoen het nie.Is hulle dan glad nie ingelig nie.
En toe sit hulle uiteindelik vir hom blink bangels aan.
Hulle weet nie waarom hy in die hof verskyn nie, maar is daar om hom te ondersteun. Absoluut lagwekkend en n duidelike bewys van die anc se ou mtruuk van "rent-a-crowd". Dit net om te intimideer.
Vusi dis kommerwekkend dat jy deel is van die Wetgewer en jy verstaan nie waaroor ace aangekla word nie – werklik??? Ongelukkig is daar nie pille nie…. Die Vrystaat is in sy peetjie as gevolg van ace se rampokkery (in elk geval te veel van 'n ordentlike woord in die geval) – en dis seker 'n woord wat jy glad nie sal verstaan nie.
Geagte belasting betaler, vriendelike waarskuwing, hierdie hofsaak gaan jou nou weer n klomp geld kos wat jy gedink het jy gee vir die goed en welvaart van die land. Daar sal nou weer uitstel na uitstel vir allerhande halfhartige redes wees. n Klomp van ons as belasting betalers sal nie eers die einde van hierdie drama sien nie want dit word tot die dood toe uitgerek, veral as ek kyk na wat met die voormalige president se saak gebeur. Allerhande katspronge om nie sy dag in die hof te kry nie… Hierdie is nou net weer 'n vermorsing van tyd… Lees meer »